Ilia Malinin

Ilia Malinin (s. 2. joulukuuta 2004 Fairfax, Virginia, Yhdysvallat) on yhdysvaltalainen taitoluistelija ja olympiavoittaja. Hän on historian ensimmäinen ja toistaiseksi ainoa neloisaxelin hypännyt luistelija. Hän on voittanut olympiakullan lisäksi kaksi MM-kultaa ja kolmesti Grand Prix -finaalin. Häntä valmentaa Rafael Arutyunyan ja hänen omat vanhempansa.

 Perhe 
Ilia Malinin vanhemmat ovat Uzbekistania kansainvälisellä tasolla edustaneita taitoluistelijoita. Tatjana Malinina ja Roman Skorniakov kilpailivat yksinluistelussa ja edustivat Uzbekistania myös olympiatasolla. Molemmat valittiin sekä talviolympialaisiin 1998 että 2002, mutta Malinina ei pystynyt sairastumisen takia kilpailemaan jälkimmäisessä. He muuttivat Yhdysvaltoihin 1998 ja menivät naimisiin vuonna 2000. Ilia Malinin syntyi 2004 ja hänen pikkusiskonsa Elli myöhemmin.

 Ura 
 Ensimmäiset mestaruudet 
vasen|upright|thumb|Malinin vuoden 2019 nuorten Grand Prix -kilpailussa
Malinin aloitti luistelun jo nuorena ja liittyi 10-vuotiaana Washingtonin taitoluisteluseuraan. Malinin voitti Yhdysvalloissa monia juniorimestaruuksia, mutta nuorten MM-kilpailuissa 2020 hän sijoittui pettymyksekseen vasta sijalle 16. Malinin sijoittui 17-vuotiaana vuonna 2022 yllättäen hopealle ensimmäisissä Yhdysvaltain-mestaruuskilpailuissaan. Häntä ei tästä huolimatta valittu edustamaan Yhdysvaltoja taitoluisteluun olympialaisiin. Malinin voitti kuitenkin 2022 nuorten maailmanmestaruuden ja kirjoitti samassa kilpailussa uusiksi juniorien maailmanennätyspisteet niin lyhyt- ja vapaaohjelmassa kuin kilpailun kokonaispisteissäkin.

Malinin teki syyskuussa 2022 ensimmäisen miehenä neloisaxelin kilpailussa. Hän voitti kaudella 2022–2023 ensimmäiset aikuisten sarjan Grand Prix -kilpailunsa. Hän voitti Skate American ja GP Espoon. Grand Prix -finaalissa hän jäi pronssille luisteltuaan lyhytohjelman viidenneksi ja vapaaohjelman toiseksi. Malinin voitti vuonna 2023 ensimmäisen Yhdysvaltain aikuisten mestaruuden ja sijoittui myös maailmanmestaruuskilpailuissa ensimmäisen kerran mitalille, pronssille.

 Ennätyksellisiä pisteitä ja suorituksia 
vasen|upright|thumb|Malinin vuonna 2024
Malinin toinen Yhdysvaltain-mestaruus tuli vuonna 2024, ja samana vuonna hän voitti myös maailmanmestaruuden. Malinin oli MM-kilpailuissa lyhytohjelman jälkeen kolmantena, mutta vapaaohjelmassa hän teki maailmanennätyspisteet 227,79. Hän suoritti neljä minuuttia kestäneessä ohjelmassa muun muassa kuusi neloishyppyä. Malinin voitti kaudella 2023–2024 ensimmäisen kerran Grand Prix -finaalin.

Malinin voitti vuonna 2025 kolmannen Yhdysvaltain-mestaruutensa ja toisen maailmanmestaruutensa. MM-kilpailuissa ero toiseksi sijoittuneeseen oli peräti 31 pistettä. Hän oli silti pettynyt vapaaohjelman jälkeen, sillä hän ei onnistunut suorittamaan esityksessä seitsemää neloishyppyä. Malinin vei kaudella 2024–2025 toistamiseen Grand Prix -finaalin.

Malinin voitti kauden 2025–2026 Grand Prix -finaalin joulukuussa 2025. Hän oli lyhytohjelman jälkeen kolmantena, mutta vapaaohjelmassa hän onnistui historiallisesti ensimmäisen kerran hyppäämään seitsemän neloishyppyä. Malinin voitti vielä ennen vuoden 2026 talviolympialaisia neljännen Yhdysvaltain-mestaruutensa.

Malininin ensimmäiset talviolympialaiset alkoivat taitoluistelun joukkuekilpailulla, jossa Yhdysvallat voitti kultaa. Hänen suurin vastustajansa japanilainen Yūma Kagiyama oli lyhytohjelmassa Malinia parempi, mutta yksinluistelun lyhytohjelmassa Malinin oli Kagiyamaa parempi.

 Lähteet 

 Aiheesta muualla 

Luokka:Yhdysvaltalaiset taitoluistelijat
Luokka:Yhdysvaltalaiset olympiavoittajat
Luokka:Vuonna 2004 syntyneet
Luokka:Elävät henkilöt